แบงก์แห่สำรองเงินรับปีใหม่
แบงก์แห่สำรองเงินสดผ่านสาขาและตู้เอทีเอ็มรองรับยอดใช้จ่ายช่วงเทศกาลปีใหม่
15 ธ.ค. 2553

แบงก์แห่สำรองเงินสดผ่านสาขาและตู้เอทีเอ็มรองรับยอดใช้จ่ายช่วงเทศกาลปีใหม่
รายงานข่าวจากธนาคารกรุงเทพ เปิดเผยว่า ธนาคารได้มีการสำรองเงินสดเพิ่มเติมจากภาวะปกติผ่านสาขาและตู้เอทีเอ็มจำนวน 6,500 เครื่อง จำนวน 4 หมื่นล้านบาท เพื่อรองรับการใช้บริการของลูกค้าในช่วงเทศกาลปีใหม่ที่จะเพิ่มสูงขึ้นโดยได้กำหนดแผนในการดูแลและเพิ่มความถี่ในการเติมเงินตู้เอทีเอ็มในจุดท่องเที่ยวหลักเป็นพิเศษ นอกจากนี้ธนาคารยังเปิดบริการสาขาไมโครและสาขาให้ห้างสรรพสินค้าทั่วประเทศกว่า 200 แห่ง ตามปกติระหว่างวันที่ 31 ธ.ค. 2553 ถึง 3 ม.ค. 2554 สำหรับสาขาทั่วไปจะกลับมาเปิดทำการอีกครั้งในวันที่ 4 ม.ค. 2554
ด้านธนาคารกสิกรไทย เปิดเผยว่า ธนาคารได้มีการเพิ่มเงินสำรองสำหรับตู้เอทีเอ็ม จำนวน 7,464 เครื่องและสาขาของธนาคารในช่วงเทศกาลปีใหม่จำนวน 22,500 ล้านบาท หรือเพิ่มขึ้น 50 ล้านบาทจากปีที่ผ่านมา โดยแบ่งเป็นตู้เอทีเอ็มของสาขาในกรุงเทพฯ 12,000 ล้านบาท สาขาในต่างจังหวัด 10,000 ล้านบาทและตู้นอกสถานที่อีก 50 ล้านบาท
ขณะที่ธนาคารไทยพาณิชย์ เปิดเผยว่า ในช่วงเทศกาลวันหยุดปีใหม่ในปีนี้ธนาคารได้เตรียมเงินสำรองเพื่อรองรับการบริการลูกค้าจำนวน 40,000 ล้านบาท โดยแบ่งเป็นเงินสำรองสำหรับตู้เอทีเอ็มจำนวน 30,000 ล้านบาท และ เงินสำรองสำหรับสาขา 10,000 ล้านบาท ทั้งนี้ธนาคารมีจำนวนสาขาทั้งสิ้น 1,014 สาขา และตู้เอทีเอ็ม จำนวน 7,841 เครื่อง 
ด้านธนาคารกรุงไทย เปิดเผยว่า ธนาคารมีการสำรองเงินสดในช่วงเทศกาลปีใหม่จำนวน 45,000 ล้านบาท ซึ่งเพิ่มขึ้น 12 % จากปีที่ผ่านมา เนื่องจากในปีนี้ธนาคารมีการขยายเครือข่ายสาขาและจำนวนตู้เอทีเอ็มเพิ่มมากขึ้น โดยขณะนี้ธนาคารมีตู้เอทีเอ็มกว่า 7,500 เครื่อง